
VLÁDNY NÁVRH 



Z á k o n


z .. 2025,

ktorým sa mení a dopĺňa zákon č. 548/2003 Z. z. o Justičnej akadémii a o zmene 
a doplnení niektorých zákonov v znení neskorších predpisov


Národná rada Slovenskej republiky sa uzniesla na tomto zákone:


Čl. I

Zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z., zákona č. 319/2005 Z. z., zákona č. 330/2007 Z. z., zákona č. 181/2009 Z. z., zákona č. 33/2011 Z. z., zákona č. 220/2011 Z. z., zákona č. 322/2014 Z. z., zákona č. 177/2018 Z. z., zákona č. 397/2019 Z. z., zákona č. 423/2020 Z. z. a zákona č. 111/2022 Z. z. sa mení a dopĺňa takto:

1. V § 2 ods. 2 sa slová „Najvyššieho správneho súdu Slovenskej republiky a asistentov prokurátora“ nahrádzajú slovami „Najvyššieho správneho súdu Slovenskej republiky, odborných justičných stážistov, právnych čakateľov prokuratúry, asistentov prokurátora, poradcov sudcov Ústavného súdu Slovenskej republiky a ďalších osôb podľa § 3a ods. 4 písm. b) až d) a na vykonávanie ďalších činností podľa tohto zákona“.

2. § 3 vrátane nadpisu znie:

„§ 3
Predmet činnosti

(1) Akadémia je vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva najmä tieto typy vzdelávacích aktivít:
a) celoživotné vzdelávanie,
b) prípravné vzdelávanie,
c) vzdelávanie prostredníctvom odborných študijných pobytov v zahraničí.

(2) Akadémia v rámci svojej pôsobnosti zabezpečuje a koordinuje úlohy medzinárodnej spolupráce vrátane prípravy a organizácie spoločných medzinárodných vzdelávacích podujatí s inými národnými organizáciami alebo medzinárodnými organizáciami pre vzdelávanie cieľovej skupiny akadémie. Ak to neohrozí kvalitu a dostupnosť vzdelávania podľa odseku 1, akadémia zabezpečuje aj jazykové vzdelávanie.

(3) Akadémia realizuje a organizuje vykonanie odbornej justičnej skúšky (ďalej len „skúška“), na základe ktorej overuje, či má vyšší súdny úradník, asistent sudcu Najvyššieho súdu Slovenskej republiky, asistent sudcu Najvyššieho správneho súdu Slovenskej republiky, právny čakateľ prokuratúry, asistent prokurátora alebo poradca sudcu Ústavného súdu Slovenskej republiky (ďalej len „uchádzač“) potrebné odborné vedomosti, ako aj osobnostné predpoklady vyžadované na výkon funkcie sudcu alebo funkcie prokurátora. 

(4) Akadémia zabezpečuje vytvorenie, správu a ochranu databáz podkladov potrebných na vykonanie písomnej časti skúšky.
	
(5) Akadémia zabezpečuje vytvorenie, správu a ochranu databáz podkladov potrebných na vykonanie písomnej časti výberového konania na funkciu odborného justičného stážistu.

(6) Akadémia zabezpečuje vytvorenie, správu a ochranu databáz podkladov potrebných na vykonanie písomnej časti hromadného výberového konania a výberového konania na obsadenie voľného miesta sudcu na krajskom súde, správnom súde, Špecializovanom trestnom súde, Najvyššom súde Slovenskej republiky a Najvyššom správnom súde Slovenskej republiky.

(7) Pri zabezpečovaní spisov v listinnej podobe alebo v elektronickej podobe do databáz sú ministerstvo, súdy a prokuratúra povinné poskytnúť akadémii súčinnosť. 

(8) Akadémia má pri spracúvaní osobných údajov podľa tohto zákona postavenie prevádzkovateľa podľa osobitného predpisu.3)

(9) Akadémia vykonáva prenájom priestorov, ubytovacie služby, stravovacie služby, relaxačné služby, vydavateľskú a publikačnú činnosť; vykonávanie týchto činností nesmie ohroziť kvalitu, rozsah a dostupnosť činností podľa odsekov 1 až 7.

(10) Akadémia vykonáva aj činnosť poverenej právnickej osoby podľa osobitného predpisu.3a)“.

Poznámka pod čiarou k odkazu 3 znie:
„3) Čl. 4 ods. 7 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016) v platnom znení.“.

3. Za § 3 sa vkladá § 3a, ktorý vrátane nadpisu znie:

„§ 3a
Vzdelávanie cieľových skupín

(1) Akadémia uskutočňuje vzdelávanie podľa študijného plánu vzdelávania na príslušný rok, ktorý je v súlade s obsahovou náplňou vzdelávania sudcov určenou Súdnou radou Slovenskej republiky (ďalej len „súdna rada“) po dohode s ministrom spravodlivosti Slovenskej republiky (ďalej len „minister“), s obsahovou náplňou vzdelávania prokurátorov určenou generálnym prokurátorom Slovenskej republiky (ďalej len „generálny prokurátor“), s koncepciou vzdelávania akadémie, sleduje požiadavky cieľovej skupiny a dodržuje odborné nadnárodné stratégie vzdelávania zamestnancov justície a prokuratúry s cieľom zabezpečenia spravodlivosti a podpory právneho štátu.
	
(2) Akadémia realizuje vzdelávanie prezenčnou formou, dištančnou formou alebo kombináciou uvedených foriem tak, aby bolo vzdelávanie dostupné pre všetkých záujemcov z cieľovej skupiny.
	
(3) Akadémia poskytuje celoživotné vzdelávanie a vzdelávanie prostredníctvom odborných študijných pobytov v zahraničí 
a) primárne sudcom a prokurátorom, 
b) sekundárne vyšším súdnym úradníkom, asistentom sudcov Najvyššieho súdu Slovenskej republiky, asistentom sudcov Najvyššieho správneho súdu Slovenskej republiky, odborným justičným stážistom, právnym čakateľom prokuratúry a asistentom prokurátora.
	
(4) Ak to neohrozí kvalitu a dostupnosť vzdelávania pre cieľové skupiny podľa odseku 3, akadémia môže poskytovať celoživotné vzdelávanie aj
a) poradcom sudcov Ústavného súdu Slovenskej republiky,
b) zamestnancom vykonávajúcim analytické právnické činnosti na krajskom súde, na správnom súde, Najvyššom súde Slovenskej republiky, Najvyššom správnom súde Slovenskej republiky a na Ústavnom súde Slovenskej republiky,
c) zamestnancom v štátnozamestnaneckom pomere na súde, v Kancelárii Súdnej rady Slovenskej republiky, na ministerstve a na prokuratúre, ak uvedené vzdelávacie podujatie súvisí s výkonom ich pracovnej činnosti a účasť na vzdelávacom podujatí zvýši týmto zamestnancom kvalifikáciu, alebo bude mať vplyv na efektívnejšie plnenie ich pracovných úloh,
d) zástupcom iných právnických profesií alebo iných odborných profesií, nad ktorými vykonáva ministerstvo dohľad,2a) alebo ktorých zameranie súvisí s činnosťou cieľových skupín akadémie.
	
(5) Akadémia zabezpečuje, organizuje a vykonáva aj prípravné vzdelávanie, a to ako 
a) predskúškové sústredenia súvisiace s prípravou uchádzača o skúšku, ktoré sa zameriavajú na úspešné vykonanie písomnej, ako aj ústnej časti skúšky, 
b) prípravné vzdelávanie právneho čakateľa prokuratúry potrebné na výkon funkcie prokurátora počas prípravnej praxe, 
c) prípravné vzdelávanie kandidátov na funkciu sudcu, 3b) ktoré je zamerané na osvojenie si praktických zručností potrebných na výkon funkcie sudcu.“. 

Poznámka pod čiarou k odkazu 3b znie:
„3b) § 28c ods. 3  zákona č. 385/2000 Z. z. o sudcoch a prísediacich a o zmene a doplnení niektorých zákonov.“.

4. V § 6 odsek 1 znie:
 „(1) Najvyšším orgánom akadémie je rada, ktorá má sedemnásť členov. Ôsmich členov rady volí súdna rada z radov sudcov a deviatich členov rady vymenúva minister. Troch členov rady vymenúva minister z radov prokurátorov na návrh generálneho prokurátora, jedného člena rady vymenúva z radov sudcov na návrh stavovskej organizácie sudcov a jedného člena rady vymenúva z radov prokurátorov. Štyroch členov rady vymenúva minister spravidla na návrh právnických fakúlt verejných vysokých škôl a stavovských organizácií advokátov, notárov a súdnych exekútorov.“. 

5. V § 6 ods. 9 sa vypúšťajú slová „pedagogického zboru“. 

6. V § 7 písm. b) sa na konci pripájajú tieto slová: „po dohode s ministerstvom“. 

7. V § 7 sa za písmeno e) vkladá nové písmeno f), ktoré znie:
„f) schvaľuje koncepciu vzdelávania akadémie zameranú na metodológiu vzdelávania  so zohľadnením moderných trendov vzdelávania zameraných na odborné znalosti a zručnosti všetkých vzdelávaných cieľových skupín,“.

Doterajšie písmená f) až l) sa označujú ako písmená g) až m).

8. V § 8 ods. 1 sa za slovo „neprítomnosti“ vkladajú slová „ním určený“ a na konci sa pripája táto veta: „Funkcia riaditeľa je nezlučiteľná s výkonom funkcie v inom orgáne verejnej moci, so štátnozamestnaneckým pomerom, s pracovným pomerom, s obdobným pracovným vzťahom, s podnikateľskou činnosťou, s členstvom v riadiacom alebo kontrolnom orgáne právnickej osoby, ktorá vykonáva podnikateľskú činnosť, ani s inou hospodárskou alebo zárobkovou činnosťou okrem správy vlastného majetku, vedeckej, pedagogickej, literárnej, umeleckej činnosti, znaleckej, tlmočníckej alebo prekladateľskej činnosti.“.

9. V § 8 ods. 2 sa na konci pripájajú tieto vety: „Výberové konanie uskutočňuje výberová komisia, ktorá má päť členov. Predsedom výberovej komisie je predseda rady a ďalším členom výberovej komisie je iný člen rady určený radou; zvyšných troch členov výberovej komisie vymenúva minister z databázy ministrom vymenovaných kandidátov na členov výberovej komisie na funkciu predsedu súdu.6a) Rada zverejňuje na webovom sídle akadémie pred uskutočnením výberového konania o každom kandidátovi na funkciu riaditeľa životopis s údajmi preukazujúcimi splnenie podmienok na výkon funkcie riaditeľa a po skončení výberového konania zápisnicu z výberového konania.“.

Poznámka pod čiarou k odkazu 6a znie:
„6a) § 37 ods. 5 zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov.“. 

10. V § 8 odseky 3 až 5 znejú:
„(3) Za riaditeľa môže byť vymenovaná osoba, ktorá 
a) spĺňa predpoklady podľa § 5 a § 6 ods. 2, 
b)  zložila alebo má uznanú skúšku alebo advokátsku skúšku, 
c) má preukázateľne najmenej sedemročnú prax v oblasti priameho vzdelávania sudcov alebo prokurátorov uskutočňovaného prezenčnou formou, dištančnou formou alebo kombináciou uvedených foriem,
d) ovláda cudzí jazyk.

(4) Riaditeľ má troch zástupcov, ktorých vymenúva na päť rokov so súhlasom rady.

(5) Jedným zástupcom riaditeľa je sudca a jedným zástupcom riaditeľa je prokurátor; tretím zástupcom riaditeľa pre agendu ekonomiky a správy je osoba, ktorá spĺňa predpoklady podľa § 5 a ktorá má vysokoškolské vzdelanie druhého stupňa získané na vysokej škole v Slovenskej republike alebo má uznaný diplom o vysokoškolskom vzdelaní druhého stupňa vydaný zahraničnou vysokou školou5) a najmenej desať rokov odbornej praxe.“.

11. V § 10 odseky 3 a 4 znejú:
„(3) Riaditeľovi, ktorý je sudcom alebo prokurátorom, patrí k základnému platu osobitný príplatok vo výške zodpovedajúcej funkčnému príplatku za riadenie u predsedu krajského súdu podľa osobitného predpisu.8a) Riaditeľovi, ktorý nie je sudcom alebo prokurátorom, patrí mesačne odmena vo výške dva a pol násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok zaokrúhlená na celé euro nahor, a to od prvého dňa mesiaca, v ktorom sa ujal výkonu funkcie riaditeľa. Riaditeľovi, ktorý nie je sudcom alebo prokurátorom, vzniká dňom vymenovania do funkcie riaditeľa pracovnoprávny vzťah s akadémiou.8b) 

(4) Zástupcovi riaditeľa, ktorý je sudcom alebo prokurátorom, patrí k základnému platu osobitný príplatok vo výške zodpovedajúcej funkčnému príplatku za riadenie u podpredsedu krajského súdu podľa osobitného predpisu.8c) Zástupcovi riaditeľa, ktorý nie je sudcom alebo prokurátorom, patrí mesačne odmena vo výške dvojnásobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok zaokrúhlená na celé euro nahor, a to od prvého dňa mesiaca, v ktorom sa ujal výkonu funkcie zástupcu riaditeľa.“. 

Poznámky pod čiarou k odkazom 8a až 8c znejú:
„8a) § 68 ods.1 písm. c) zákona č. 385/2000 Z. z. v znení neskorších predpisov.
8b) Zákon č. 552/2003 Z. z. o výkone práce vo verejnom záujme v znení neskorších predpisov.
8c) § 68 ods.1 písm. d) zákona č. 385/2000 Z. z. v znení neskorších predpisov.“.

12. V § 11 ods. 6 sa odkaz „8a)“ nahrádza odkazom „8b)“.


13. § 12 znie:

„§ 12

(1) Návrh na vykonanie skúšky vyšším súdnym úradníkom, asistentom sudcu Najvyššieho súdu Slovenskej republiky a asistentom sudcu Najvyššieho správneho súdu Slovenskej republiky predkladá akadémii minister.

(2) Návrh na vykonanie skúšky právnym čakateľom prokuratúry a asistentom prokurátora predkladá akadémii generálny prokurátor; k návrhu priloží aj záverečné hodnotenie právneho čakateľa prokuratúry alebo asistenta prokurátora podľa osobitného predpisu.10)

(3) Cieľom skúšky je overiť, či má uchádzač potrebné vedomosti a je dostatočne pripravený na to, aby mohol zastávať funkciu sudcu alebo funkciu prokurátora.

(4) Vykonanie skúšky zabezpečuje akadémia spravidla dvakrát do roka, v jarnom termíne a jesennom termíne.

(5) Skúška pozostáva z písomnej časti a z ústnej časti. Písomná časť sa skladá z odborného testu, z vyhotovenia rozhodnutí v trestnej veci a v inej než trestnej veci. Písomnou časťou skúšky sa overuje spôsobilosť uchádzača samostatne vykonávať procesné úkony a postupy vyplývajúce z funkcie, na ktorú sa pripravuje. Na ústnej časti skúšky má uchádzač preukázať vedomosti z ústavného práva, z organizácie a pôsobnosti súdov a prokuratúry, z trestného práva, z medzinárodného práva, z občianskeho práva, z rodinného práva, z obchodného práva, z finančného práva, zo správneho práva, z pracovného práva a z práva Európskej únie.

(6) Na prípravu a vykonanie skúšky a na vykonanie opravnej skúšky má uchádzač nárok na služobné voľno s náhradou platu v trvaní štyroch týždňov a služobný úrad môže uchádzačovi poskytnúť na tento účel ďalšie služobné voľno s náhradou platu v trvaní dvoch týždňov.“.

Poznámka pod čiarou k odkazu 10 znie:
„10) § 232 ods. 2 zákona č. 154/2001 Z. z. v znení zákona č. 220/2011 Z. z.“.


14. V § 13 odsek 1 znie:
„(1) Uchádzač vykoná skúšku pred skúšobnou komisiou zloženou z piatich členov. Predsedu skúšobnej komisie, členov skúšobnej komisie a ich náhradníkov volí a odvoláva rada na návrh súdnej rady, generálneho prokurátora, rady prokurátorov a ministra. Funkčné obdobie predsedu skúšobnej komisie, členov skúšobnej komisie a ich náhradníkov je päť rokov.“.

15. V § 13 sa vypúšťa odsek 5.

16. § 14 znie:

„§ 14

(1) Ak vyšší súdny úradník, asistent sudcu Najvyššieho súdu Slovenskej republiky, asistent sudcu Najvyššieho správneho súdu Slovenskej republiky, právny čakateľ prokuratúry alebo asistent prokurátora úspešne vykoná skúšku, akadémia vystaví osvedčenie o jej vykonaní, ktoré vyššiemu súdnemu úradníkovi, asistentovi sudcu Najvyššieho súdu Slovenskej republiky a asistentovi sudcu Najvyššieho správneho súdu Slovenskej republiky riaditeľ odovzdá v prítomnosti ministra, a ak ide o právneho čakateľa prokuratúry a asistenta prokurátora v prítomnosti generálneho prokurátora.

(2) Ak vyšší súdny úradník, asistent sudcu Najvyššieho súdu Slovenskej republiky alebo asistent sudcu Najvyššieho správneho súdu Slovenskej republiky pri skúške neprospel, minister mu povolí vykonať opravnú skúšku alebo ďalšiu opravnú skúšku na základe jeho písomnej žiadosti; generálny prokurátor povolí vykonať opravnú skúšku  alebo ďalšiu opravnú skúšku právnemu čakateľovi prokuratúry alebo asistentovi prokurátora na základe jeho písomnej žiadosti. 

(3) Opravnú skúšku môže uchádzač vykonať najskôr po troch mesiacoch a najneskôr do deviatich mesiacov od vykonania skúšky. Ďalšiu opravnú skúšku môže uchádzač vykonať najskôr po jednom roku a najneskôr do dvoch rokov od vykonania opravnej skúšky.

(4) Ak právny čakateľ prokuratúry neprospel ani pri ďalšej opravnej skúške, generálny prokurátor ho z funkcie odvolá podľa osobitného predpisu.11)

(5) Ak vyšší súdny úradník, asistent sudcu Najvyššieho súdu Slovenskej republiky, asistent sudcu Najvyššieho správneho súdu Slovenskej republiky alebo asistent prokurátora neprospel ani pri ďalšej opravnej skúške, zostáva vo svojej funkcii bez možnosti znovu sa prihlásiť na vykonanie skúšky.

(6) Ak ide o poradcu sudcu Ústavného súdu Slovenskej republiky, vykonáva právomoci spojené s návrhom na vykonanie skúšky, vykonaním opravnej skúšky a ďalšej opravnej skúšky a s odovzdaním osvedčenia o vykonaní skúšky predseda Ústavného súdu Slovenskej republiky. 

(7) Lehota na vykonanie opravnej skúšky alebo ďalšej opravnej skúšky neplynie počas trvania materskej dovolenky, otcovskej dovolenky alebo rodičovskej dovolenky.“.

17. Za § 15 sa vkladá § 15a, ktorý vrátane nadpisu znie:

„§ 15a
Spolupráca s právnickými fakultami verejných vysokých škôl

(1) Verejné vysoké školy prostredníctvom fakulty, ktorá poskytuje študijné programy v študijnom odbore právo, spolupracujú s akadémiou, s ministerstvom a Generálnou prokuratúrou Slovenskej republiky pri napĺňaní predmetu činnosti akadémie, a to najmä konzultáciami k obsahu pripravovaných vzdelávacích aktivít, návrhmi vzdelávacích aktivít, realizáciou vzdelávacích aktivít podľa potrieb a zadania akadémie alebo ministerstva a po dohode s právnickými fakultami verejných vysokých škôl.

(2) Verejné vysoké školy prostredníctvom fakulty, ktorá poskytuje študijné programy v študijnom odbore právo, v záujme rozvoja právnej vedy a právnického vzdelávania a rozvoja vedy a vzdelávania v oblasti mediácie a probácie konzultujú s ministerstvom, s Generálnou prokuratúrou Slovenskej republiky a akadémiou požiadavky justičnej praxe kladené na študentov právnických fakúlt verejných vysokých škôl a na vedecké zameranie právnických fakúlt verejných vysokých škôl, ktoré spoločne napĺňajú.

(3) Ministerstvo poskytuje finančný príspevok verejným vysokým školám pre potreby
a) ich právnických fakúlt na účel vysokoškolského vzdelávania a ďalšieho vzdelávania v odbore právo zohľadňujúceho požiadavky aplikačnej praxe v oblasti súdnictva, prokuratúry a právnických profesií, nad ktorými vykonáva dohľad ministerstvo, 
b) vybraných fakúlt na účel vysokoškolského vzdelávania a ďalšieho vzdelávania zameraného na probáciu a mediáciu v trestnoprávnych veciach a na mediáciu v civilných veciach.

(4) Ministerstvo vypracúva zásady poskytovania finančného príspevku, ktoré zverejňuje na svojom webovom sídle. Poskytovaním finančného príspevku nie je dotknuté poskytovanie dotácií verejným vysokým školám podľa osobitného predpisu.5) Finančný príspevok nemožno poskytnúť, ak sa na účel podľa odseku 3 poskytla iná podpora zo štátneho rozpočtu.

(5) Ministerstvo poskytuje verejnej vysokej škole finančný príspevok na základe zmluvy o poskytnutí finančného príspevku, ktorá obsahuje 
a) identifikačné údaje zmluvných strán,
b) účel poskytnutia finančného príspevku,
c) výšku poskytnutého finančného príspevku,
d) číslo účtu prijímateľa, na ktorý sa má finančný príspevok poukázať,
e) podmienky poskytnutia finančného príspevku, podmienky čerpania, použitia, zúčtovania a kontroly poskytnutého finančného príspevku,
f) práva a povinnosti zmluvných strán,
g) vymedzenie času, na ktorý sa zmluva uzatvára.

(6) Ak odseky 3 až 5 neustanovujú inak, na poskytovanie, používanie a zúčtovanie finančného príspevku sa vzťahuje osobitný predpis.12) 

(7) Ministerstvo vykonáva finančnú kontrolu hospodárenia s poskytnutým finančným príspevkom 13) a kontrolu dodržania podmienok zmluvy o poskytnutí finančného príspevku.

(8) Ak prijímateľ finančného príspevku poruší finančnú disciplínu, postupuje sa podľa osobitného predpisu.14)“.

Poznámky pod čiarou k odkazom 12 až 14 znejú:

„ 12) Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
13) Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. 
14) § 31 zákona č. 523/2004 Z. z. v znení neskorších predpisov.“. 

18. Za § 17a sa vkladá § 17b, ktorý vrátane nadpisu znie:

„§ 17b
Prechodné ustanovenia
k úpravám účinným od 1. mája 2025

(1) Súdna rada zvolí troch nových členov rady a minister vymenuje štyroch nových členov rady do  30. júna 2025. Generálny prokurátor a stavovská organizácia sudcov navrhnú ministrovi vymenovať nového člena rady do 31. mája 2025.

(2) Funkčné obdobie predsedu skúšobnej komisie, člena skúšobnej komisie a náhradníka skúšobnej komisie, ktorí vykonávajú funkciu k 1. máju 2025, sa skončí uplynutím ich funkčného obdobia podľa predpisov účinných do 30. apríla 2025.“.

Čl. II

Tento zákon nadobúda účinnosť 1. mája 2025.

